02011Y0224(01) — FI — 24.03.2020 — 003.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B EUROOPAN JÄRJESTELMÄRISKIKOMITEAN PÄÄTÖS, annettu 20 päivänä tammikuuta 2011, Euroopan järjestelmäriskikomitean työjärjestyksen hyväksymisestä (EJRK/2011/1) (EUVL C 058 24.2.2011, s. 4)

Muutettu:









▼B

EUROOPAN JÄRJESTELMÄRISKIKOMITEAN PÄÄTÖS,

annettu 20 päivänä tammikuuta 2011,

Euroopan järjestelmäriskikomitean työjärjestyksen hyväksymisestä

(EJRK/2011/1)

2011/C 58/04







1 artikla

Määritelmät

Tällä työjärjestyksellä täydennetään asetusta (EU) N:o 1092/2010, luettuna yhdessä asetuksen (EU) N:o 1096/2010 kanssa. Tämän työjärjestyksen ilmaisuilla on sama merkitys kuin asetuksessa (EU) N:o 1092/2010 ja asetuksessa (EU) N:o 1096/2010.







1

OSASTO

ORGANISAATIO







I

LUKU

Hallintoneuvosto

2 artikla

Hallintoneuvoston kokoukset

1. Hallintoneuvosto päättää EJRK:n puheenjohtajan ehdotuksesta sääntömääräisten kokoustensa ajankohdan. Hallintoneuvosto kokoontuu sääntömääräisiin kokouksiinsa pääsääntöisesti hyvissä ajoin ennen kunkin kalenterivuoden alkua määräämänsä aikataulun mukaisesti. Kokousaikatauluun voidaan lisätä sääntömääräisiä kokouksia vuoden aikana.

2. EJRK:n puheenjohtaja voi asetuksen (EU) N:o 1092/2010 9 artiklan 1 kohdan mukaisesti kutsua koolle ylimääräisen kokouksen omasta aloitteestaan tai kun vähintään kolmasosa hallintoneuvoston äänivaltaisista jäsenistä sitä pyytää. Puheenjohtaja kutsuu ylimääräiset kokoukset pääsääntöisesti koolle vähintään kaksi kalenteripäivää aikaisemmin, ellei kokouksia pidetä puhelinneuvotteluina, missä tapauksessa niistä voidaan sopia yhtä päivää aikaisemmin.

3. Hallintoneuvoston kokouksia voidaan pitää puhelinneuvotteluina, ellei i) vähintään viisi hallintoneuvoston äänivaltaista jäsentä vastusta puhelinneuvottelun käyttöä sääntömääräisissä kokouksissa; tai ii) vähintään 10 hallintoneuvoston äänivaltaista jäsentä vastusta puhelinneuvottelun käyttöä ylimääräisissä kokouksissa.

▼M3

3 artikla

Jäsenyys

1. Jos jäsenvaltio, jossa kansallinen keskuspankki ei ole Euroopan parlamentin ja neuvoston direktiivin 2013/36/EU ( *1 ) tai Euroopan parlamentin ja neuvoston asetuksen (EU) N:o 575/2013 ( *2 ) mukainen nimetty viranomainen, on nimittänyt äänivaltaiseksi hallintoneuvoston jäseneksi nimetyn viranomaisen korkean tason edustajan asetuksen (EU) N:o 1092/2010 6 artiklan 1 kohdan b alakohdan mukaisesti, tämä nimetty viranomainen ilmoittaa EJRK:n sihteeristölle kyseisen korkean tason edustajan nimen.

2. Euroopan komissio ilmoittaa EJRK:n sihteeristölle edustajansa nimen asetuksen (EU) N:o 1092/2010 6 artiklan 1 kohdan c alakohdan soveltamista varten.

3. Kansalliset valvontaviranomaiset, kansalliset viranomaiset, joiden tehtäväksi on annettu makrotason vakautta koskevan politiikan toteuttaminen, tai kansalliset keskuspankit, tapauksesta riippuen asetuksen (EU) N:o 1092/2010 6 artiklan 2 kohdan a alakohdan mukaan, ilmoittavat EJRK:n sihteeristölle korkean tason edustajiensa nimet tai tarvittaessa asetuksen (EU) N:o 1092/2010 6 artiklan 3 kohdassa tarkoitetun yhteisen edustajan nimen, joka on nimetty äänioikeudettomaksi hallintoneuvoston jäseneksi.

4. EJRK:n sihteeristö huolehtii äänivaltaisia ja äänioikeudettomia hallintoneuvoston jäseniä koskevan luettelon ylläpitämisestä, päivittämisestä ja julkaisemisesta. Luettelossa nimetään yksittäiset jäsenet sekä heidän edustamansa viranomaiset, kansalliset keskuspankit tai muut laitokset tai komiteat. Kaikista luetteloon tehtävistä muutoksista ilmoitetaan viipymättä EJRK:n sihteeristölle.

▼B

4 artikla

Hallintoneuvoston kokouksiin osallistuminen

1. Jollei asetuksen (EU) N:o 1092/2010 9 artiklan 4 ja 5 kohdassa toisin säädetä, hallintoneuvoston kokouksiin saavat osallistua ainoastaan asetuksen (EU) N:o 1092/2010 6 artiklan 1 ja 2 kohdassa tarkoitetut henkilöt.

▼M3

2. Äänivaltaisten jäsenten sekä EKP:n valvontaelimen puheenjohtajan, yhteisen kriisinratkaisuneuvoston puheenjohtajan ja talous- ja rahoituskomitean puheenjohtajan lisäksi kustakin jäsenvaltiosta istuu pääpöydässä vain yksi asetuksen (EU) N:o 1092/2010 6 artiklan 2 kohdan a alakohdassa tarkoitetun kansallisen valvontaviranomaisen, kansallisen viranomaisen, jonka tehtäväksi on annettu makrotason vakautta koskevan politiikan toteuttaminen, tai kansallisen keskuspankin korkean tason edustaja keskusteltaessa asioista, joiden osalta kyseinen henkilö on nimetty kansalliseksi korkean tason edustajaksi; muut kansalliset korkean tason edustajat osallistuvat tarkkailijoina. Asetuksen (EU) N:o 1092/2010 6 artiklan 3 kohdassa tarkoitetun yhteisen edustajan puuttuessa korkean tason kansalliset edustajat ovat yhteydessä keskenään ja ilmoittavat EJRK:n sihteeristölle vähintään viisi kalenteripäivää ennen hallintoneuvoston kokousta niistä hallintoneuvoston esityslistan asioista, joihin he haluavat osallistua. Jos asetuksen (EU) N:o 1092/2010 6 artiklan 3 kohdassa tarkoitetun korkean tason edustajien vaihtumista koskevan säännön toteutuksesta ei ole päästy sopimukseen, äänivaltainen hallintoneuvoston kansallinen jäsen päättää ennen kutakin kokousta, kuka kansallisista korkean tason edustajista istuu pääpöydässä kustakin asiasta keskusteltaessa, ja ilmoittaa päätöksestään edustajille.

▼B

3. Jos jäsen ei voi osallistua kokoukseen, hän voi kirjallisesti nimetä sijaisen, joka osallistuu kokoukseen ilman äänivaltaa. Varajäseniä voidaan nimetä osallistumaan kokouksiin äänivaltaisina, jos asianomaiset EJRK:n jäsenet ovat osoittaneet, etteivät he kykene osallistumaan kokouksiin kolmen kuukauden aikana. Varajäsenen tai sijaisen nimittämisestä ja hänen ohellaan osallistuvasta henkilöstä ilmoitetaan kirjallisesti EJRK:n sihteeristölle hyvissä ajoin ennen kokousta. Puheenjohtajan ollessa poissa ensimmäinen varapuheenjohtaja johtaa hallintoneuvoston kokousta. Mikäli molemmat ovat poissa, toinen varapuheenjohtaja johtaa kokousta. Neuvoa-antavan tieteellisen komitean puheenjohtaja ja neuvoa-antavan tieteellisen komitean kaksi varapuheenjohtajaa nimittävät varajäsenensä tai sijaisensa neuvoa-antavan tieteellisen komitean keskuudesta. Neuvoa-antavan teknisen komitean varapuheenjohtaja toimii neuvoa-antavan teknisen komitean puheenjohtajan varajäsenenä tai sijaisena.

4. Kunkin hallintoneuvoston jäsenen, sijaisen tai varajäsenen ohella kokouksiin voi osallistua yksi henkilö. Kokoukset televisioidaan erilliseen kokoushuoneeseen tällaisia henkilöitä varten.

5. EJRK:n sihteeristön päällikkö avustaa EJRK:n puheenjohtajaa asioiden käsittelyssä ja äänestyksissä.

▼M2

6. EJRK:n puheenjohtaja voi asetuksen (EU) N:o 1092/2010 9 artiklan 4 ja 5 kohdan mukaisesti kutsua kokouksiinsa tapauskohtaisesti muita henkilöitä esityslistalla olevia yksittäisiä asioita varten puheenjohtajan tai hallintoneuvoston muiden jäsenten ehdotuksesta, jos katsoo sen aiheelliseksi, ja sillä edellytyksellä, että luottamuksellisuutta koskevia vaatimuksia noudatetaan.

▼M2

7. ETA:n sekakomitean päätöksen N:o 198/2016 ( 1 ) mukaisesti Islannin ja Norjan kansallisten keskuspankkien pääjohtajien tai Liechtensteinin osalta valtiovarainministeriön korkean tason edustajan sekä näiden kunkin Euroopan vapaakauppajärjestön (EFTA) jäsenvaltion toimivaltaisen kansallisen valvontaviranomaisen korkean tason edustajan on osallistuttava hallintoneuvoston kokouksiin ilman äänioikeuksia. EFTAn valvontaviranomaisen kollegion jäsen saa osallistua hallintoneuvoston kokouksiin ilman äänioikeuksia, jos tällä on merkitystä sen tehtävien kannalta.

▼B

5 artikla

Hallintoneuvoston kokousten järjestäminen

▼M3

1. EJRK:n puheenjohtaja laatii hallintoneuvoston sääntömääräistä kokousta varten alustavan esityslistan, joka lähetetään siihen liittyvine asiakirjoineen ohjauskomitealle tutustuttavaksi vähintään kahdeksan päivää ennen ohjauskomitean kokousta. Tämän jälkeen puheenjohtaja lähettää alustavan esityslistan siihen liittyvine asiakirjoineen hallintoneuvoston jäsenille vähintään kymmenen päivää ennen hallintoneuvoston kokousta. Hallintoneuvoston työtä suunniteltaessa ja kokousten esityslistoja valmisteltaessa on otettava huomioon seuraavat vaatimukset:

a) kolmansien maiden asiaankuuluvien viranomaisten korkean tason edustajien osallistumisen 4 artiklan 6 kohdan nojalla tulisi asetuksen (EU) N:o 1092/2010 9 artiklan 5 kohdan mukaisesti koskea vain unionin kannalta merkityksellisiä kysymyksiä, mutta ei tapauksia, joiden yhteydessä käsitellään yksittäisten rahoituslaitosten tai jäsenvaltioiden tilannetta;

b) jäseniä, jotka osallistuvat 4 artiklan 7 kohdan nojalla, voidaan pyytää olemaan osallistumatta hallintoneuvoston kokouksiin tai kokouksen osiin, jotka liittyvät yksittäisiin esityslistalla oleviin asioihin, joiden yhteydessä käsitellään unionin yksittäisten rahoituslaitosten tai jäsenvaltioiden tilannetta.

▼B

2. Hallintoneuvosto voi puheenjohtajan tai hallintoneuvoston muun jäsenen esityksestä päättää poistaa asioita alustavalta esityslistalta tai lisätä niitä siihen. Kaikki ehdotukset on perusteltava ja ilmoitettava kaikille hallintoneuvoston jäsenille. Hallintoneuvosto hyväksyy esityslistan kunkin kokouksen alussa EJRK:n puheenjohtajan ehdotuksesta. Asia on myös poistettava esityslistalta EJRK:n puheenjohtajan tai vähintään viiden hallintoneuvoston jäsenen sitä pyytäessä, jos siihen liittyviä asiakirjoja ei ole toimitettu hallintoneuvoston jäsenille ajoissa.

▼M3

2a. Kukin jäsen voi alustavan esityslistan saatuaan esittää kolmen EKP:n työpäivän kuluessa EJRK:n sihteeristölle pyynnön siitä, että esityslistan yksittäinen asia käsitellään ilman kolmansien maiden viranomaisten edustajien tai 4 artiklan 7 kohdan nojalla osallistuvien jäsenten osallistumista, jos kyseinen jäsen katsoo, etteivät edellä 1 kohdan a ja/tai b alakohdassa tarkoitetut vaatimukset täyty, tapauksesta riippuen. Pyynnön esittävän jäsenen henkilöllisyys on pidettävä salassa.

▼B

3. EJRK:n sihteeristön päällikkö laatii hallintoneuvoston kokouksen pöytäkirjaluonnoksen. Pöytäkirja sisältää myös maininnan hallintoneuvostolle toimitetuista asiakirjoista, kirjauksen tehdyistä päätöksistä ja/tai hallintoneuvoston tekemistä päätelmistä sekä osallistujaluettelon.

▼M3

4. EJRK:n puheenjohtaja toimittaa pöytäkirjaluonnoksen hallintoneuvoston jäsenille huomautuksia ja hyväksymistä varten kirjallisella menettelyllä viimeistään kahden viikon kuluttua kokouksesta tai, jos tämä ei ole mahdollista, ennen seuraavaa kokousta. Kun pöytäkirja on hyväksytty, EJRK:n sihteeristön päällikkö allekirjoittaa sen. Kolmansien maiden asiaankuuluvien viranomaisten edustajat ja 4 artiklan 7 kohdan nojalla osallistuvat jäsenet voivat saada pöytäkirjaluonnoksen ja/tai esittää sitä koskevia huomioita vain niiden esityslistalla olevien asioiden osalta, joiden käsittelyyn he ovat osallistuneet.

5. Hallintoneuvoston käsittely on luottamuksellinen. Hallintoneuvosto voi päättää julkistaa käsittelyistään yhteenvedon edellyttäen, että noudatetaan sovellettavia luottamuksellisuutta koskevia vaatimuksia ja että tämä toteutetaan tavalla, joka ei mahdollista hallintoneuvoston yksittäisten jäsenten tai yksittäisten viranomaisten, kansallisten keskuspankkien, laitosten tai komiteoiden tunnistamista. Hallintoneuvosto voi myös päättää pitää lehdistötilaisuuksia kokoustensa jälkeen.

▼B

6. Jos kyseessä on hallintoneuvoston ylimääräinen kokous, tämän työjärjestyksen 4 artiklan 2 kohdassa ja 5 artiklan 1 kohdassa tarkoitettuja määräaikoja voidaan lyhentää.

6 artikla

Äänestäminen hallintoneuvostossa

1. Hallintoneuvosto äänestää EJRK:n puheenjohtajan pyynnöstä. Puheenjohtaja käynnistää myös äänestysmenettelyn, jos äänivaltainen hallintoneuvoston jäsen sitä häneltä pyytää.

▼M3

2. Asetuksen (EU) N:o 1092/2010 10 artiklan 4 kohdan mukaisesti hallintoneuvosto on päätösvaltainen, kun kaksi kolmasosaa sen äänivaltaisista jäsenistä on läsnä. Jos hallintoneuvosto ei ole päätösvaltainen, EJRK:n puheenjohtaja voi kutsua koolle ylimääräisen kokouksen, joka on päätösvaltainen, jos yksi kolmasosa äänivaltaisista jäsenistä on läsnä, ja tällöin sovelletaan 2 artiklan 2 kohdan toisen virkkeen säännöksiä.

▼B

3. EJRK:n puheenjohtaja voi pitää suljetun lippuäänestyksen, jos vähintään viisi hallintoneuvoston äänivaltaista jäsentä sitä häneltä pyytää. Jos kyseessä on henkilöasia, hallintoneuvosto äänestää aina suljetulla lippuäänestyksellä.

4. Päätöksiä voidaan tehdä myös kirjallisella menettelyllä, ellei vähintään viisi hallintoneuvoston äänivaltaista jäsentä sitä vastusta. Kirjallinen menettely edellyttää i) yleensä vähintään viittä työpäivää hallintoneuvoston kunkin äänivaltaisen jäsenen harkintaa varten; ii) hallintoneuvoston kunkin jäsenen tai hänen varajäsenensä henkilökohtaista allekirjoitusta asetuksen (EU) N:o 1092/2010 9 artiklan 3 kohdan mukaisesti; ja iii) kaikkien tällaisten päätösten kirjaamista hallintoneuvoston seuraavan kokouksen pöytäkirjaan.







II

LUKU

Ensimmäinen Varapuheenjohtaja

7 artikla

Ensimmäisen varapuheenjohtajan valinta

Asetuksen N:o 1092/2010 5 artiklan 2 kohdassa tarkoitettu EJRK:n ensimmäinen varapuheenjohtaja valitaan seuraavasti:

▼M3

a) valintaelin koostuu äänivaltaisista hallintoneuvoston kansallisista jäsenistä ad personam.

b) EJRK:n puheenjohtaja kutsuu äänivaltaiset hallintoneuvoston kansalliset jäsenet valintakokoukseen vähintään 15 kalenteripäivää ennen kokousta. Puheenjohtaja pyytää myös mielenkiinnon ilmaisuja valintakelpoisilta ehdokkailta. EJRK:n sihteeristön päällikkö toimii valintaelimen sihteerinä.

▼B

c) EJRK:n puheenjohtaja esittää valintakokouksen avaamiseen mennessä vastaanotettujen mielenkiinnon ilmaisujen perusteella valintaelimelle luettelon ehdokkaista ensimmäiseksi varapuheenjohtajaksi.

d) ensimmäinen varapuheenjohtaja valitaan suljetulla lippuäänestyksellä. Jos ehdokkaita on vain yksi, ensimmäinen varapuheenjohtaja valitaan yksinkertaisella ääntenenemmistöllä. Jos ehdokkaita on useampia kuin yksi, EJRK:n puheenjohtaja pitää peräkkäin suljetut lippuäänestykset. Jos yksikään ehdokkaista ei saa yksinkertaista ääntenenemmistöä ensimmäisessä äänestyksessä, toisessa äänestyksessä ovat mukana kaksi eniten ääniä saanutta ehdokasta. Jos toisena olevat ehdokkaat ovat saaneet yhtä paljon ääniä, heillä kaikilla on oikeus osallistua toiseen äänestykseen;

e) jos yksikään ehdokkaista ei saa yksinkertaista ääntenenemmistöä toisessa äänestyksessä, eniten ääniä saanut ehdokas valitaan.







III

LUKU

Ohjauskomitea

▼M3

8 artikla

Jäsenyys

1. Äänivaltaiset hallintoneuvoston kansalliset jäsenet ovat valintakelpoisia ehdokkaita valittaessa neljä jäsentä asetuksen (EU) N:o 1092/2010 11 artiklan 1 kohdan c alakohdassa tarkoitettuun ohjauskomiteaan.

2. Äänivaltaisista hallintoneuvoston kansallisista jäsenistä koostuva valintaelin määrittää osallistuvista jäsenvaltioista ja muista kuin osallistuvista jäsenvaltioista tulevien ohjauskomitean jäsenten lukumäärän asetuksen (EU) N:o 1092/2010 11 artiklan 1 kohdan c alakohdassa tarkoitetulla tavalla, ottaen huomioon niiden jäsenvaltioiden, jotka ovat valintahetkellä asetuksen (EU) N:o 1024/2013 2 artiklan 1 kohdassa määriteltyjä osallistuvia jäsenvaltioita, ja niiden jäsenvaltioiden, jotka eivät ole tällaisia osallistuvia jäsenvaltioita, lukumäärän. Tätä varten valintaelin pyöristää jäsenmäärän ylös tai alas lähimpään kokonaislukuun.

3. EJRK:n puheenjohtaja pyytää valintaelimen tekemää määrittelyä vastaavasti mielenkiinnon ilmaisuja valintakelpoisilta ehdokkailta viimeistään 15 kalenteripäivää ennen äänestystä. EJRK:n puheenjohtaja esittää valintaelimelle ehdokasluettelon niiden mielenkiinnon ilmaisujen perusteella, jotka on vastaanotettu ennen valintaa varten sovitun kokouksen avaamista.

4. Puheenjohtaja pitää yhden tai useamman suljetun lippuäänestyksen, jonka lopputuloksena valintakelpoiset ehdokkaat, jotka saavat suurimman äänimäärän, valitaan 2 kohdassa edellytetyn suhdeluvun mukaisesti. Mikäli ehdokkaat saavat saman äänimäärän, äänestetään uudelleen. Äänestyksen yhteydessä valintaelimen jäsenten tulisi pyrkiä varmistamaan jäsenvaltioiden tasapainoinen edustus.

5. Kunkin asetuksen (EU) N:o 1092/2010 11 artiklan 1 kohdan c alakohdassa tarkoitetun neljän kansallisen jäsenen valitsemiseksi tarvitaan kokouksessa läsnä olevien valintaelimen jäsenten antamien äänten yksinkertainen enemmistö.

▼B

9 artikla

Ohjauskomitean kokousten järjestäminen

1. EJRK:n puheenjohtaja toimii puheenjohtajana ohjauskomitean kokouksissa.

▼M3

2. Ohjauskomitea päättää puheenjohtajansa ja EJRK:n ensimmäisen varapuheenjohtajan yhteisestä ehdotuksesta kokoustensa ajankohdan. Se kokoontuu sääntömääräisiin kokouksiinsa pääsääntöisesti neljän viikon sisällä ennen hallintoneuvoston kokousta.

▼B

3. Kokouksia voidaan pitää myös puhelinneuvotteluina, ellei i) vähintään kaksi ohjauskomitean jäsentä vastusta puhelinneuvottelun käyttöä sääntömääräisissä kokouksissa; tai ii) vähintään viisi ohjauskomitean jäsentä vastusta puhelinneuvottelun käyttöä ylimääräisissä kokouksissa.

▼M3

4. Ohjauskomitean puheenjohtaja ja EJRK:n ensimmäinen varapuheenjohtaja voivat myös kumpikin omasta aloitteestaan tai ohjauskomitean muiden jäsenten ehdotuksesta kutsua muita henkilöitä osallistumaan ohjauskomitean kokouksiin, jos katsovat sen aiheelliseksi, ja sillä edellytyksellä, että luottamuksellisuutta koskevia vaatimuksia noudatetaan.

5. Jos ohjauskomitean jäsen ei voi osallistua kokoukseen, hänelle voidaan nimetä kirjallisesti varajäsen. Neuvoa-antavan tieteellisen komitean puheenjohtajan korvaa pääsääntöisesti jompikumpi neuvoa-antavan tieteellisen komitean kahdesta varapuheenjohtajasta. Neuvoa-antavan teknisen komitean varapuheenjohtaja on neuvoa-antavan teknisen komitean puheenjohtajan varajäsen. EJRK:n sihteeristön päällikölle ilmoitetaan näistä muutoksista kirjallisesti hyvissä ajoin ennen ohjauskomitean kokousta.

▼B

10 artikla

Esityslista ja pöytäkirja

▼M3

1. EJRK:n puheenjohtaja ja ensimmäinen varapuheenjohtaja tekevät jokaista ohjauskomitean kokousta varten yhteisen ehdotuksen esityslistaksi, joka hyväksytään ohjauskomitean kokouksen alkaessa. EJRK:n puheenjohtaja ja ensimmäinen varapuheenjohtaja laativat yhdessä alustavan esityslistan, joka lähetetään pääsääntöisesti siihen liittyvine asiakirjoineen ohjauskomitean jäsenille vähintään kymmenen kalenteripäivää ennen kokousta. Kaikki ohjauskomitean jäsenet saavat ehdottaa asioita ja asiakirjoja EJRK:n puheenjohtajalle ja ensimmäiselle varapuheenjohtajalle ohjauskomitean käsiteltäviksi.

2. Ohjauskomitea tutkii etukäteen hallintoneuvoston kokouksen alustavalla esityslistalla olevat asiat niihin liittyvine asiakirjoineen. Ohjauskomitea varmistaa, että asiakirja-aineistot valmistellaan hallintoneuvostoa varten, ja ehdottaa tarvittaessa vaihtoehtoja tai ratkaisuja. Kun suunnitellaan hallintoneuvoston työtä ja valmistellaan kokousten esityslistoja, on otettava soveltuvin osin huomioon edellä 5 artiklan 1 kohdan a ja b alakohdassa mainitut vaatimukset. Ohjauskomitea raportoi hallintoneuvostolle jatkuvasti EJRK:n toiminnan kehityksestä.

▼M1

3. EJRK:n sihteeristön päällikkö laatii ohjauskomitean kokouksista päätöspöytäkirjan luonnoksen ja toimittaa sen ohjauskomitean jäsenille huomautuksia ja hyväksymistä varten kirjallisella menettelyllä pääsääntöisesti ennen seuraavaa hallintoneuvoston kokousta. EJRK:n sihteeristön päällikkö allekirjoittaa päätöspöytäkirjan.

▼B

4. EJRK:n puheenjohtaja vastaa kaikkien ohjauskomitean sopimien toimien seurannasta, mukaan lukien ohjauskomitean päätösten toimittamisesta EJRK:n muille elimille.

5. Ohjauskomitean päätöspöytäkirjat, toimenpiteet ja keskustelut ovat luottamuksellisia.







IV

LUKU

Neuvoa-Antava Tieteellinen Komitea

11 artikla

Jäsenyys

1. Ohjauskomitea ehdottaa 15:tä asiantuntijaa, jotka hallintoneuvosto hyväksyy asetuksen (EU) N:o 1092/2010 12 artiklan 1 kohdan nojalla julkisuutta, avoimuutta, yhdenvertaisia mahdollisuuksia ja syrjintäkieltoa koskevien periaatteiden mukaisesti. Hallintoneuvoston päätöksessä täsmennetään menettelyt ja vaatimukset, joita sovelletaan neuvoa-antavan tieteellisen komitean jäsenten valinnassa, nimittämisessä ja korvaamisessa.

2. EJRK:n puheenjohtaja ehdottaa puheenjohtajaa sekä ensimmäistä ja toista puheenjohtajaa neuvoa-antavan tieteellisen komitean jäseniksi nimitettyjen asiantuntijoiden keskuudesta hallintoneuvoston nimitettäviksi asetuksen (EU) N:o 1092/2010 7 artiklan 2 kohdan ja 12 artiklan 2 kohdan mukaisesti. Neuvoa-antavan tieteellisen komitean puheenjohtajan ja kahden varapuheenjohtajan on oltava Euroopan unionin kansalaisia. Neuvoa-antavan teknisen komitean puheenjohtajaa ei saa nimittää neuvoa-antavan tieteellisen komitean puheenjohtajaksi eikä varapuheenjohtajaksi.

3. Puheenjohtajuus kiertää nimitettyjen puheenjohtajan ja kahden varapuheenjohtajan kesken 16 kuukauden välein.

4. EJRK:n hallintoneuvostoa kuullaan ehdoista, jotka Euroopan keskuspankki (EKP) vahvistaa edellä mainittujen 15 asiantuntijan palkkioiden ja kulukorvausten osalta EKP:n tätä tarkoitusta varten osoittaman talousarvion mukaisesti.

5. Neuvoa-antavan tieteellisen komitean jäsenluettelo julkaistaan EJRK:n verkkosivuilla.

12 artikla

Neuvoa-antavan tieteellisen komitean kokousten järjestäminen

1. Neuvoa-antava tieteellinen komitea kokoontuu vähintään kaksi kertaa vuodessa. Neuvoa-antavan komitean puheenjohtaja kutsuu kokoukset koolle.

2. Neuvoa-antavan tieteellisen komitean puheenjohtaja tekee esityksen asetuksen (EU) N:o 1092/2010 12 artiklan 3 kohdan mukaisesti laadituksi esityslistaksi ja toimittaa sen neuvoa-antavalle tieteelliselle komitealle hyväksyttäväksi.

3. EJRK:n sihteeristö avustaa neuvoa-antavaa tieteellistä komiteaa. EJRK:n sihteeristön päällikkö osallistuu neuvoa-antavan tieteellisen komitean kokouksiin ja laatii päätöspöytäkirjan, joka toimitetaan huomautuksia varten ja hyväksyttäväksi seuraavassa kokouksessa tai se hyväksytään aikaisemmin kirjallisella menettelyllä.

4. Neuvoa-antavan tieteellisen komitean puheenjohtaja raportoi hallintoneuvostolle ohjauskomitean välityksellä.

5. Neuvoa-antavan tieteellisen komitean päätöspöytäkirjat, toimenpiteet ja keskustelut ovat luottamuksellisia. Sen raportteja voidaan julkaista hallintoneuvoston luvalla.







V

LUKU

Neuvoa-Antava Tekninen Komitea

13 artikla

Kokousten järjestäminen

1. Neuvoa-antava tekninen komitea kokoontuu vähintään neljä kertaa vuodessa. Neuvoa-antavan teknisen komitean puheenjohtaja kutsuu kokoukset koolle.

2. Osallistuvat viranomaiset ilmoittavat EJRK:n sihteeristölle edustajiensa nimet. Kansalliset toimivaltaiset valvontaviranomaiset ilmoittavat tarvittaessa EJRK:n sihteeristölle kansallisten valvontaviranomaisten nimittämän yhteisen edustajan nimen ja viranomaisen, johon ne kuuluvat. EJRK:n sihteeristö ylläpitää ja päivittää tätä koskevaa luetteloa. Kaikista luetteloon tehtävistä muutoksista ilmoitetaan EJRK:n sihteeristölle.

▼M3

2a. Neuvoa-antavan teknisen komitean työhön osallistuu yksi edustaja Islannin ja Norjan kansallisista keskuspankeista, Liechtensteinin osalta yksi valtiovarainministeriön edustaja sekä yksi edustaja näiden kunkin EFTAn jäsenvaltion toimivaltaisesta kansallisesta valvontaviranomaisesta.

Neuvoa-antavan teknisen komitean puheenjohtaja voi myös omasta aloitteestaan tai neuvoa-antavan teknisen komitean yhden tai useamman jäsenen ehdotuksesta kutsua asetuksen (EU) N:o 1092/2010 6 artiklan 1 kohdan b alakohdan mukaan nimetyn viranomaisen korkean tason edustajan ja/tai saman asetuksen 6 artiklan 2 kohdan a alakohdassa tarkoitetun kansallisen viranomaisen, jonka tehtäväksi on annettu makrotason vakautta koskevan politiikan toteuttaminen, korkean tason edustajan osallistumaan neuvoa-antavan teknisen komitean kokouksiin, jos katsoo sen aiheelliseksi, ja sillä edellytyksellä, että luottamuksellisuutta koskevia vaatimuksia noudatetaan.

Neuvoa-antavan teknisen komitean puheenjohtaja voi myös omasta aloitteestaan tai neuvoa-antavan teknisen komitean yhden tai useamman jäsenen ehdotuksesta kutsua asetuksen (EU) N:o 1092/2010 9 artiklan 5 kohdassa tarkoitetun kolmannen maan asiaankuuluvan viranomaisen korkean tason edustajan osallistumaan neuvoa-antavan teknisen komitean kokouksiin, jos katsoo sen aiheelliseksi, ja sillä edellytyksellä, että luottamuksellisuutta koskevia vaatimuksia noudatetaan.

▼B

3. Toimivaltaisten kansallisten valvontaviranomaisten yhteisen edustajan puuttuessa pääpöydässä istuu vain yksi kansallisten valvontaviranomaisten edustaja jäsenvaltiota kohden sellaisia asioita koskevissa keskusteluissa, joita varten heidät on nimetty kansalliseksi edustajaksi; kansallisten valvontaviranomaisten muut edustajat osallistuvat tarkkailijoina. Mikäli käsiteltävät asiat kuuluvat kahden tai useamman kansallisen valvontaviranomaisen toimivaltaan, niiden on sovittava keskenään erityisjärjestelyistä sen osalta, miten asetuksen (EU) N:o 1092/2010 13 artiklan 1 kohdan toisen alakohdan rotaatiosääntö pannaan täytäntöön. Jos kansalliset valvontaviranomaiset eivät pääse sopimukseen rotaatiosäännön täytäntöönpanosta, kyseisen jäsenvaltion kansallisen keskuspankin edustaja päättää ennen jokaista kokousta, kenen edustajista pitäisi istua pääpöydässä kunkin asian osalta, ja ilmoittaa tästä edustajille.

4. EJRK:n puheenjohtaja esittää hallintoneuvostolle kolmen henkilön lyhytlistaa, joka sisältää neuvoa-antavan teknisen komitean jäsenet tai EJRK:n jäseninä olevien toimielinten korkean tason virkamiehet, jotka ovat ehdokkaina neuvoa-antavan teknisen komitean puheenjohtajan tehtävään. EJRK:n puheenjohtaja pitää suljetun lippuäänestyksen ja nimittää ehdokkaan, joka saa eniten ääniä hallintoneuvoston jäseniltä. Neuvoa-antavan teknisen komitean puheenjohtajan toimikausi on kolme vuotta, ja se on uudistettavissa.

▼M3

5. Neuvoa-antavan teknisen komitean jäsenet valitsevat neuvoa-antavan teknisen komitean varapuheenjohtajan. Valinta suoritetaan suljetulla lippuäänestyksellä ja yksinkertaisella ääntenenemmistöllä. Valintakelpoisia ehdokkaita ovat neuvoa-antavan teknisen komitean jäsenet ja EJRK:n jäseninä olevien toimielinten korkean tason virkamiehet. Neuvoa-antavan tieteellisen komitean edustajaa ei voida valita neuvoa-antavan teknisen komitean varapuheenjohtajaksi. Neuvoa-antavan teknisen komitean varapuheenjohtajan toimikausi on kolme vuotta, ja se on uudistettavissa.

▼B

6. Neuvoa-antavan tieteellisen komitean puheenjohtaja nimittää neuvoa-antavan teknisen komitean jäseneksi yhden sellaisen komitean jäsenen, joka ei ole neuvoa-antavan teknisen komitean puheenjohtaja tai hän itse. Neuvoa-antavan tieteellisen komitean edustaja voi vaihdella sen mukaan, mitä asioita neuvoa-antavassa teknisessä komiteassa käsitellään.

▼M3

7. Neuvoa-antavan teknisen komitean puheenjohtaja tekee vähintään kymmenen kalenteripäivää ennen kokousta asetuksen (EU) N:o 1092/2010 13 artiklan 3 kohdan mukaisesti laaditun ehdotuksen esityslistaksi, joka toimitetaan neuvoa-antavan teknisen komitean hyväksyttäväksi. EJRK:n sihteeristö toimittaa esityslistalla oleviin asioihin liittyvät asiakirjat kaikille neuvoa-antavan teknisen komitean jäsenille. Neuvoa-antavan teknisen komitean työtä suunniteltaessa ja kokousten esityslistoja valmisteltaessa on otettava huomioon seuraavat vaatimukset:

a) kolmansien maiden asiaankuuluvien viranomaisten korkean tason edustajien osallistuminen 13 artiklan 2a kohdan nojalla koskee vain unionin kannalta merkityksellisiä kysymyksiä, mutta ei tapauksia, joiden yhteydessä käsitellään yksittäisten rahoituslaitosten tai jäsenvaltioiden tilannetta;

b) EFTAn jäsenvaltioiden asiaankuuluvien viranomaisten edustajia voidaan pyytää olemaan osallistumatta neuvoa-antavan teknisen komitean kokouksiin tai kokouksen osiin, jotka liittyvät yksittäisiin esityslistalla oleviin asioihin, joiden yhteydessä käsitellään unionin yksittäisten rahoituslaitosten tai jäsenvaltioiden tilannetta.

Kukin edustaja voi alustavan esityslistan saatuaan esittää kolmen EKP:n työpäivän kuluessa EJRK:n sihteeristölle pyynnön siitä, että esityslistan yksittäinen asia käsitellään ilman tällaisia 13 artiklan 2a kohdan nojalla osallistuvia edustajia, jos edellä 7 kohdan a ja/tai b alakohdassa tarkoitetut vaatimukset eivät täyty, tapauksesta riippuen. Pyynnön esittävän edustajan henkilöllisyys on pidettävä salassa.

8. EJRK:n sihteeristö avustaa neuvoa-antavaa teknistä komiteaa. EJRK:n sihteeristön päällikkö laatii neuvoa-antavan teknisen komitean kokouksista päätöspöytäkirjan, joka toimitetaan huomautuksia ja hyväksymistä varten viimeistään kahden viikon kuluttua kokouksesta tai, jos tämä ei ole mahdollista, ennen seuraavaa kokousta.

▼B

9. Neuvoa-antavan teknisen komitean puheenjohtaja raportoi hallintoneuvostolle ohjauskomitean välityksellä.

10. Neuvoa-antavan teknisen komitean päätöspöytäkirjat, toimenpiteet ja keskustelut ovat luottamuksellisia.







VI

LUKU

EJRK:n Sihteeristö

14 artikla

EJRK:n sihteeristön päällikkö

▼M3

1. Hallintoneuvostoa on kuultava ehdokkaasta tai ehdokkaista, jotka EKP on valinnut EJRK:n sihteeristön päällikön tehtävään asetuksen (EU) N:o 1096/2010 3 artiklan 2 kohdan mukaisesti. Hallintoneuvosto arvioi avoimen ja läpinäkyvän menettelyn perusteella, onko sihteeristön päällikön tehtävää varten esivalituilla ehdokkailla sihteeristön johtamista varten tarvittava pätevyys, puolueettomuus ja kokemus. Hallintoneuvosto tiedottaa Euroopan parlamentille ja neuvostolle riittävän yksityiskohtaisesti arviointi- ja kuulemismenettelystä.

▼B

2. EJRK:n sihteeristön henkilöstö voi tarvittaessa edustaa EJRK:n sihteeristön päällikköä hallintoneuvoston, ohjauskomitean, neuvoa-antavan teknisen komitean ja neuvoa-antavan tieteellisen komitean kokouksissa sekä tarvittaessa missä tahansa muissa kokouksissa ja olla sijaisena EJRK:n sihteeristön päällikön poissa ollessa.

15 artikla

EJRK:n sihteeristön tehtävät

1. EJRK:n sihteeristön päällikkö vastaa hallintoneuvoston kokousten pöytäkirjojen ja kaikkien ohjauskomitean kokousten päätöspöytäkirjojen järjestämisestä ja laatimisesta. Sihteeristö vastaa neuvoa-antavien komiteoiden kokousten päätöspöytäkirjojen laatimisesta.

2. EJRK:n sihteeristön päällikkö avustaa ohjauskomiteaa ohjauskomitean ja hallintoneuvoston kokousten valmistelussa; sihteeristö avustaa neuvoa-antavien komiteoiden puheenjohtajia heidän tehtäviensä suorittamisessa.

3. EJRK:n sihteeristö hoitaa tehtävänsä asetuksen (EU) N:o 1096/2010 2 artiklan ja asetuksen (EU) N:o 1092/2010 4 artiklan 4 kohdan mukaisesti. Näitä tehtäviä suorittaessaan EJRK:n sihteeristö muun muassa

a) toimii rajapintana ja edistää yhteistyötä EJRK:n sisällä sekä EJRK:n, Euroopan keskuspankkijärjestelmän, Euroopan finanssivalvontajärjestelmän muiden osapuolten ja muiden kansallisella tasolla, Euroopan tasolla ja kansainvälisellä tasolla toimivien alan elinten välillä sekä varmistaa tehokkaan tiedonkulun;

b) edistää sitä, että EJRK määrittää kattavat makrotason vakauden valvonnan puitteet (tavoitteet, politiikan välineet, operatiiviset osat) ja tarkistaa niitä;

c) tekee analyysejä ja synteesejä, valmistelee muistioita EJRK:n käsiteltäväksi, tukee ohjauskomiteaa, ottaa huomioon EJRK:n jäsenten näkemykset ja määrittää asiat, jotka on otettava käsiteltäviksi;

d) kerää yhdessä EJRK:n jäsenten kanssa asiantuntemusta makrotason vakauden valvonnan välineistä ja arvioi makrotason vakauden valvonnan välineitä perustana mahdollisille EJRK:n poliittisille suosituksille;

e) osallistuu varoitusten ja suositusten seurannan valmistelemiseen ja valvontaan;

f) ylläpitää EJRK:n arkistoja ja asiakirjoja, hallinnoi EJRK:n verkkosivuja ja käsittelee EJRK:n kirjeenvaihtoa;

g) hallinnoi EKP:n EJRK:n käyttöön antamia rahoituksellisia, aineellisia ja henkilöstöresursseja asetuksen (EU) N:o 1096/2010 2 ja 3 artiklan sekä EKP:n sovellettavien sääntöjen mukaisesti.







VII

LUKU

EJRK Ja Euroopan Finanssivalvontajärjestelmä

16 artikla

Osallistuminen Euroopan valvontaviranomaisten valvojien komiteoiden kokouksiin

EJRK:n puheenjohtaja osallistuu EJRK:n äänioikeudettomana edustajana Euroopan valvontaviranomaisten valvojien komiteoiden kokouksiin tai voi nimetä niihin sijaisen.

17 artikla

Osallistuminen Euroopan valvontaviranomaisten sekakomitean kokouksiin

1. EJRK:n puheenjohtaja osallistuu tarkkailijana Euroopan valvontaviranomaisten sekakomitean kokouksiin tai voi nimetä niihin sijaisen.

2. EJRK:n puheenjohtaja nimittää EJRK:n sihteeristön päällikön tai edustajan osallistumaan tarkkailijana finanssiryhmittymiä käsittelevään alakomiteaan tai muihin sekakomitean perustamiin alakomiteoihin.







2

OSASTO

VAROITUKSET JA SUOSITUKSET

18 artikla

Valmistelu

1. Ennen varoituksen tai suosituksen antamista EJRK voi asianmukaisia luottamuksellisuutta koskevia sääntöjä noudattaen

a) toimia Euroopan keskuspankkijärjestelmän, Euroopan komission, Euroopan valvontaviranomaisten ja kansallisten valvontaviranomaisten teknisten ohjeiden mukaan;

b) pyytää sellaisten potentiaalisten varoituksen tai suosituksen saajien näkemyksiä, jotka eivät ole edustettuina EJRK:n hallintoneuvostossa, sekä yksityisen sektorin intressiryhmien näkemyksiä;

c) ottaa huomioon sellaisten kolmansissa maissa toimivien kansainvälisten rahoitusalan vakautta valvovien elinten työn, jotka hoitavat suoraan EJRK:n tehtäviin liittyviä toimintoja.

2. EJRK:n puheenjohtaja voi pyytää neuvoa-antavalta tieteelliseltä komitealta ja neuvoa-antavalta tekniseltä komitealta ohjeita tai apua.

3. Hallintoneuvosto voi täsmentää tarkemmin varoitusten ja suositusten antamismenettelyjä.

19 artikla

Varoitusten ja suositusten antaminen

1. Varoitukset ja suositukset perustellaan viittaamalla järjestelmäriskin huomattavuuteen, sellaisena kuin EJRK on havainnut sen sekä arvioinut ja priorisoinut sitä, jotta saavutettaisiin EJRK:lle asetuksen (EU) N:o 1092/2010 3 artiklan 1 kohdan nojalla asetettu tavoite.

▼M3

2. Hallintoneuvosto hyväksyy EJRK:n varoitukset ja suositukset, ja EJRK:n puheenjohtaja tai EJRK:n sihteeristön päällikkö vahvistaa allekirjoituksellaan, että ne ovat yhdenmukaisia hallintoneuvoston päätöksen kanssa.

▼B

3. Mikäli äänet menevät tasan, puheenjohtajan ääni ratkaisee varoitusten ja suositusten antamisen.

4. Jokaisessa varoituksen tai suosituksen antamisesta tehtävässä hallintoneuvoston päätöksessä määritetään, jääkö se luottamukselliseksi vai julkaistaanko se. Mikäli äänet menevät tasan, puheenjohtajan ääni ratkaisee.

5. Varoitukset ja suositukset, jotka hallintoneuvosto on päättänyt julkaista, julkaistaan EJRK:n verkkosivuilla. Ne julkaistaan myös unionin kaikilla virallisilla kielillä Euroopan unionin virallisessa lehdessä.

20 artikla

Varoitusten ja suositusten seuranta

1. Hallintoneuvosto varmistaa, että EJRK valvoo EJRK:n antamien varoitusten ja suositusten seurantaa. Se arvioi myös toteutettuja toimia ja perusteluja, jotka on ilmoitettu EJRK:n suositusten saajille.

2. Hallintoneuvosto tekee päätökset siitä, jos EJRK:n suositusta ei ole noudatettu eivätkä suosituksen saajat ole asetuksen (EU) N:o 1092/2010 17 artiklan 2 kohdassa tarkoitetulla tavalla pystyneet selittämään asianmukaisesti, miksi ne eivät ole toteuttaneet toimia.

3. Hallintoneuvosto voi kutsua EJRK:n varoitusten tai suositusten saajat hallintoneuvoston kokoukseen esittämään näkemyksensä ennen tällaisten varoitusten tai suositusten antamista tai sen jälkeen. Hallintoneuvosto ottaa nämä näkemykset asianmukaisesti huomioon.

21 artikla

Erityiskysymyksiä koskevat pyynnöt

EJRK vastaukset Euroopan parlamentin, neuvoston tai komission asetuksen (EU) N:o 1092/2010 19 artiklan 3 kohdan nojalla esittämiin pyyntöihin tarkastella erityiskysymyksiä pääsääntöisesti julkaistaan.







3

OSASTO

TOIMINTA

22 artikla

EJRK:n tietojen luottamuksellisuus

1. EJRK:n sihteeristö luokittelee ja käsittelee EJRK:aan liittyviä tietoja ja asiakirjoja EKP:n sisäisten sääntöjen ja EKP:n ja/tai EJRK:n käsittelyn luottamuksellisuudesta mahdollisesti antamien täydentävien sääntöjen mukaisesti, jotta EJRK voisi toimia asetuksen (EU) N:o 1092/2010 ja asetuksen (EU) N:o 1096/2010 mukaisesti.

2. Hallintoneuvosto toteuttaa kaikki tarvittavat toimenpiteet varmistaakseen sen, että 1 kohdassa tarkoitettuja sääntöjä sovelletaan kaikkiin henkilöihin, jotka työskentelevät tai ovat työskennelleet EJRK:n palveluksessa tai sen yhteydessä.

3. Ohjauskomitean, neuvoa-antavan tieteellisen komitean ja neuvoa-antavan teknisen komitean päätöspöytäkirjojen on oltava hallintoneuvoston jäsenten saatavilla.

23 artikla

Kokouspaikka

Hallintoneuvosto, ohjauskomitea, neuvoa-antava tieteellinen komitea ja neuvoa-antava tekninen komitea kokoontuvat yleensä EKP:n tiloissa.

24 artikla

Hätätilanteet

Hallintoneuvosto vahvistaa sisäisiä sääntöjä edistääkseen päätöksenteon ja liiketoiminnan jatkuvuutta hätätilanteissa. Tällaisten sääntöjen on oltava mahdollisimman pitkälle tämän työjärjestyksen mukaisia.

25 artikla

Julkiset kuulemiset ja istunnot

1. EJRK voi pitää tehtäviensä hoitamiseksi tarvittaessa julkisia kuulemisia, jotka koskevat sen toimivaltaan kuuluvia asioita. EJRK julkaisee kuulemismenettelyn tulokset verkkosivuillaan.

▼M3

2. Hallintoneuvosto, ohjauskomitea, neuvoa-antava tekninen komitea ja neuvoa-antava tieteellinen komitea voivat järjestää julkisia tai ei-julkisia istuntoja. Istunnossa kuultavat sidosryhmät, kuten markkinaosapuolet, kuluttajaelimet ja akateemiset asiantuntijat, valitaan syrjimättömällä tavalla ja siten, että tavoitteena on yksittäisten tilanteiden asianmukainen käsittely.

▼B

26 artikla

Menettelytapaohjeet

Hallintoneuvosto hyväksyy menettelytapaohjeet hallintoneuvoston, ohjauskomitean, neuvoa-antavan teknisen komitean ja neuvoa-antavan tieteellisen komitean jäseniä varten edistääkseen luottamusta EJRK:n rehellisyyteen. Menettelytapaohjeet julkaistaan EJRK:n verkkosivuilla.

27 artikla

Säädökset

▼M3

1. Hallintoneuvosto hyväksyy EJRK:n säädökset, ja EJRK:n puheenjohtaja tai EJRK:n sihteeristön päällikkö vahvistaa allekirjoituksellaan, että ne ovat yhdenmukaisia hallintoneuvoston päätösten kanssa.

▼M2

1a. Kaikki EJRK:n säädökset numeroidaan juoksevasti niiden yksilöimisen helpottamiseksi.

1b. EJRK:n sihteeristö ryhtyy toimenpiteisiin varmistaakseen

a) EJRK:n säädösten alkuperäiskappaleiden turvallisen taltioimisen;

b) tiedoksiannot vastaanottajille;

c) tarvittaessa sellaisten EJRK:n säädösten julkaisemisen kaikilla unionin virallisilla kielillä Euroopan unionin virallisessa lehdessä, joiden julkaisemisesta hallintoneuvosto on tehnyt nimenomaisen päätöksen.

▼B

2. EJKR:n säädöksiin sovelletaan Euroopan talousyhteisössä käytettäviä kieliä koskevista järjestelyistä 15 päivänä huhtikuuta 1958 annetun neuvoston asetuksen N:o 1 ( 2 ) periaatteita.

28 artikla

Tietojenvaihto

1. Hallintoneuvosto tekee päätökset, jotka liittyvät tietojen keräämiseen asetuksen (EU) N:o 1092/2010 15 artiklan ja asetuksen (EU) N:o 1096/2010 2 ja 5 artiklan mukaisesti.

▼M3

2. Hallintoneuvosto hyväksyy asetuksen (EU) N:o 1092/2010 8 artiklan 4 kohdassa ja 16 artiklan 3 kohdassa tarkoitetut sopimukset ja kaikki muut muiden elinten tai viranomaisten kanssa tehtävät tietojenvaihtoon, myös luottamuksellisten tietojen vaihtoon, liittyvät sopimukset, ja EJRK:n puheenjohtaja allekirjoittaa ne hallintoneuvoston puolesta.

▼B

29 artikla

Vuosikertomus

EJRK:n hallintoneuvosto hyväksyy ja julkaisee EJRK:n vuosikertomuksen.

30 artikla

Tiedonannot, ilmoitukset ja julkaisut

EJRK:n päätöksiä koskevat yleiset tiedonannot ja ilmoitukset voidaan julkaista EJRK:n verkkosivuilla, Euroopan unionin virallisessa lehdessä taikka rahoitusmarkkinoiden yhteisten uutiskanavien tai minkä tahansa muun kanavan välityksellä. EJRK:n julkaisut julkaistaan EJRK:n verkkosivuilla, jos se on tarkoituksenmukaista.

31 artikla

Vuoropuhelu Euroopan parlamentin kanssa

Asetuksen (EU) N:o 1092/2010 19 artiklan 5 kohdassa tarkoitetun sopimuksen hyväksyy hallintoneuvosto, ja EJRK:n puheenjohtaja allekirjoittaa sen hallintoneuvoston puolesta.